**6.pielikums**

**Metu konkurss**

**“Hercoga Jēkaba laukuma telpiskās attīstības vīzija**

**Krišjāņa Barona ielā 1, Jelgavā”
Identifikācijas Nr. JPD2018/109/MK**

**“Vēsturiskais apraksts”**

Cauri gadsimtiem tirgus laukums Jelgavā ir tās centrs. 1606. gadā ar speciālu Kārtības rulli noteica pilsētas tirgus laukuma vietu – tas pilsētas centrā nemainīgi palika līdz 20. gadsimta 60. gadu sākumam. Pirmā pilsētas apbūve veidojās ap tirgus laukumu. Tirgus laukums, protams, nebija iedomājams bez paša tirgus. 16. – 19. gadsimtā slavenākie bija Jāņu tirgi. Tajos noslēdza darījumus, nomaksāja nodokļus, sarunāja darbu pie saimniekiem. Svarīgi bija arī zirgu tirgi – februārī, aprīlī, jūnijā un oktobrī. Ar 19. gadsimtu kļūst populāri Marijas (pēc 8. septembra) un Miķeļu tirgi (pēc 28. septembra), kuri ilgst trīs dienas, bet iesākas vienmēr ceturtdienā.

 Līdzās 18. gadsimtā celtajam rātsnamam, neatņemama Jelgavas senā tirgus laukuma sastāvdaļa bija Jēkaba kanāls un dīķis, kura ūdens darbināja dzirnavas. Par Krievijas cara Aleksandra I atvēlētajiem līdzekļiem 1820. - 1822. gados nobruģēja laukumu, kanāla vaļējo daļu aizvelvēja un aizbēra. Dzirnavu dīķa malas nostiprināja ar kaltiem akmeņiem.

Jelgavas koka apbūvē unikāls celtņu komplekss, kāds nebija sastopams nekur citur Latvijā, bija tā saucamais „tirdzniecības pagalms’’- ēku kopojums, kurš trīs rindās savienoja Lielās ielas sākumu ar tirgus laukumu un Pils ielu, ierobežojot pilsētas tirgus laukumu. Šī vieta, kura cauri gadu desmitiem iegājusi atmiņā ar nosaukumu “Kolonādes”, veidoja rosīgu tirdzniecības centru. Te atradās nelieli veikaliņi u.c.. Kolonādes uzceltas 19. gadsimta sākumā Kurzemes guberņas arhitekta Heinriha Eduarda Dihta vadībā (viņš bija arī projekta autors). Jumtus virs ietvēm balstīja ar dzeltenu okeru krāsoti stabi (kolonnas), bet, kā jau kokam, to mūžs nebija ilgs. Daudzi slaveni mākslinieki šo īpatnējo pilsētas ainavu ir atveidojuši savos darbos.

Kurzemes guberņas laikā pilsētas kultūrvēsturiskajam centram veidojās jauna seja. 18.-19. gadsimtu mijā unikālās koka arhitektūras ritmā ielauzās daudzstāvu namu celtniecība. Blakus „Lauvas ” aptiekai dažu namu atstatumā ar klasisko ampīru, sešu kolonu pilastru un paladisko portiku centrālajā daļā izcēlās „Cēra” viesnīcas nams. Tirgus laukuma Dienvidu daļu aiz kolonādēm kā trešā rinda rotāja sardzes māja, skārnis, maizes tirgotava, to atšķīra no pārējās laukuma daļas un pildīja Parādes laukuma un Gada tirgus funkcijas. 19. gadsimta otrajā pusē laukuma Ziemeļaustrumu stūrī parādījās sarkanbrūna ķieģeļu celtne – jaunas pilsētas dzirnavas. Tirgus laukuma Ziemeļu pusē vecā „Jeruzalemes” kroga - viesnīcas vietā pacēlās jaunais policijas nams, bet Ezera ielas stūrī radās ēka pilsētas krājkases vajadzībām. No pilsētas Rātsnama uz Svētās Trīsvienības baznīcas pusi panorāmā parādījās jauns vaibsts – krāj sabiedrības jaunceltne, viens no pilsētas augstākajiem namiem.

20. gadsimts ienesa jaunus plānus pilsētas vēsturiskā centra atjaunošanai, taču paveikto un iecerēto izpostīja karadarbība 1944. gada vasarā.

Gita Grase